กรมการค้าภายใน กำชับค้าส่งค้าปลีกดูแลสินค้าอุปโภค-บริโภคจำเป็นไม่ให้ขาดตลาด ไม่ฉวยโอกาสขึ้นราคา
นายวัฒนศักย์ เสือเอี่ยม อธิบดีกรมการค้าภายใน กล่าวว่า ได้หารือกับผู้ประกอบการเพื่อดูแลสินค้าอุปโภค-บริโภคในช่วงสถานการณ์การแพร่ระบาดของโรคโควิด-19 หลังจากมีการขยายระยะเวลาการประกาศสถานการณ์ฉุกเฉินออกไปอีก 2 เดือน ส่งผลให้ในช่วงสุดสัปดาห์ที่ผ่านมามีประชาชนออกไปจับจ่ายสินค้ามากกว่าปกติ ทำให้สินค้าจำเป็นและได้รับความนิยมหมดไปจากชั้นวางสินค้าอย่างรวดเร็วในช่วงบ่ายและเย็น ทั้งนี้ได้จัดส่งเจ้าหน้าที่ไปตรวจสอบหากพบว่าสินค้าไม่เพียงพอ ขณะที่ผู้ประกอบการต่างให้ความร่วมมือเพิ่มปริมาณสต๊อกสินค้ามากกว่าปกติแล้ว จึงขอความร่วมมือประชาชนอย่ากักตุนสินค้าเท่าที่จำเป็น โดยเฉพาะ ไข่ไก่ ซึ่งได้หารือกับฟาร์มผู้เลี้ยงเพื่อตึงราคาหน้าฟาร์มป้องกันการฉวยโอกาสจำหน่ายเกินราคา ขณะที่ราคาผักผลไม้ที่พบว่าในสัปดาห์ที่ผ่านมามีราคาสูงขึ้นจากที่ตลาดหลัก ทั้งตลาดไท ตลาดสี่มุมเมือง ที่มีการปรับแผนการคัดกรองใหม่ทั้งการจัดระบบโควิดพลาสปอร์ต ปิดตลาดทำความสะอาดและปัจจุบันสามารถเปิดดำเนินการได้ตามปกติแล้วจะทำให้ราคาสินค้าปรับลงมาได้อีก  อย่างไรก็ตาม กรมการค้าภายใน ได้ประสานงานกับพาณิชย์จังหวัดในการลงพื้นที่ตรวจสอบการกักตุนและฉวยโอกาสขึ้นราคา การร้องเรียนกรณีไม่ติดป้ายราคา โดยเฉพาะร้านธงฟ้าที่ไม่ปฏิบัติตามหลักเกณฑ์จะถูกยกเลิกการดำเนินกิจการและไม่สามารถใช้บริการบัตรประชารัฐได้ต่อไป